รายงานของคณะกรรมการตรวจสอบ

ประจำปี 2555

เรียน ท่านผู้ถือหุ้นและคณะกรรมการ บริษัท เอ็ม ดี เอ็กซ์ จำกัด (มหาชน)

คณะกรรมการตรวจสอบได้ปฏิบัติงานตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ ในรอบปี
2555 ได้จัดให้มีการประชุมคณะกรรมการตรวจสอบจำนวน 4 ครั้งและในปี 2556
จนถึงวันที่รายงานจำนวน 1 ครั้ง รวมทั้งสิ้น 5 ครั้ง
โดยกรรมการตรวจสอบเข้าร่วมประชุมครบทุกครั้งและเป็นการประชุมร่วมกับผู้สอบบัญชีและ
ผู้ตรวจสอบภายในตามความเหมาะสม ซึ่งสรุปสาระสำคัญของการปฏิบัติงานได้ดังนี้

1.  สอบทานงบการเงินรายไตรมาสและงบการเงินประจำปี 2555 ของบริษัทฯ
    โดยได้พิจารณาในประเด็นที่มีสาระสำคัญ เพื่อให้มั่นใจว่างบการเงินของบริษัทฯ
    ได้จัดทำขึ้นอย่างถูกต้องตามที่ควรในสาระสำคัญ
    รวมทั้งการเปิดเผยข้อมูลที่สำคัญอย่างเพียงพอเพื่อให้สอดคล้องกับกฏหมายและประกาศที่เกี่ยวข้องตามกฏเกณฑ์ของตลาดหลักทรัพย์แห่งประเทศไทย
    สำนักงานคณะกรรมการกำกับหลักทรัพย์และตลาดหลักทรัพย์และ
    ตามมาตรฐานการบัญชีที่รับรองทั่วไป
    ซึ่งคณะกรรมการตรวจสอบเห็นว่างบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  สอบทานข้อมูลการดำเนินงานและระบบการควบคุมภายใน เพื่อประเมินความเพียงพอ
    เหมาะสมและประสิทธิผลของระบบการควบคุมภายใน
    อันจะช่วยส่งเสริมให้การดำเนินงานของบริษัทฯ บรรลุตามเป้าหมายที่กำหนดไว้
    ทั้งนี้ไม่พบจุดอ่อนหรือข้อบกพร่องที่เป็นสาระสำคัญ มีการดูแลรักษาทรัพย์สินที่เหมาะสม
    และมีการเปิดเผยข้อมูลครบถ้วนและเชื่อถือได้
    นอกจากนี้ได้ประเมินระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
    คณะกรรมการตรวจสอบเห็นว่าบริษัทฯมีระบบการควบคุมภายในที่ดีและมีระบบการติดตามควบคุมดูแล
    การดำเนินงานอย่างเพียงพอเหมาะสมและมีประสิทธิผล

3.  สอบทานการตรวจสอบภายใน โดยได้พิจารณาขอบเขตการปฏิบัติงาน หน้าที่
    และความรับผิดชอบ ความเป็นอิสระ อัตรากำลัง ซึ่งคณะกรรมการตรวจสอบเห็นว่าบริษัทฯ
    มีระบบการตรวจสอบภายในที่เพียงพอ รวมทั้งมีการพัฒนาคุณภาพการตรวจสอบ
    ทั้งในด้านบุคลากรและการปฏิบัติงานตรวจสอบให้เป็นไปตามมาตรฐานสากลอย่างต่อเนื่อง

4.  สอบทานการปฏิบัติตามกฏหมายว่าด้วยหลักทรัพย์และตลาดหลักทรัพย์
    ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    และกฏหมายที่เกี่ยวข้องกับธุรกิจของบริษัทฯ
    รวมถึงการปฏิบัติตามข้อกำหนดและข้อผูกพันที่บริษัทฯ มีไว้กับบุคคลภายนอก
    ซึ่งคณะกรรมการตรวจสอบเห็นว่าไม่พบประเด็นที่เป็นสาระสำคัญในเรื่องการไม่ปฏิบัติตามกฏหมาย
    ข้อกำหนดและข้อผูกพันที่บริษัทฯ มีไว้กับบุคคลภายนอก

5.  สอบทานการบริหารความเสี่ยง
    ให้มีความเชื่อมโยงกับระบบการควบคุมภายในเพื่อจัดการความเสี่ยงทั้งบริษัทฯ
    โดยได้พิจารณานโยบาย ปัจจัยความเสี่ยง และแนวทางการบริหารความเสี่ยง
    ซึ่งคณะกรรมการตรวจสอบเห็นว่า บริษัทฯ มีระบบการบริหารความเสี่ยง
    ที่มีประสิทธิภาพและประสิทธิผล

6.  สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    รวมถึงการเปิดเผยข้อมูลของรายการดังกล่าว
    ตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    โดยผู้สอบบัญชีรับอนุญาตมีการเปิดเผยรายการระหว่างกันกับบริษัทที่เกี่ยวข้องกันที่มีสาระสำคัญได้แสดงรายการใน
    งบการเงินและหมายเหตุประกอบงบการเงินแล้ว
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่ารายการดังกล่าวเป็นรายการที่สมเหตุสมผลและเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลถูกต้องและครบถ้วน

7.  พิจารณาการคัดเลือกเพื่อเสนอแต่งตั้งผู้สอบบัญชี และเสนอค่าตอบแทนของผู้สอบบัญชีประจำปี
    2556 โดยนำเสนอต่อคณะกรรมการบริษัทฯ เพื่อขออนุมัติที่ประชุมสามัญผู้ถือหุ้นประจำปี 2556
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระของผู้สอบบัญชี
    และความเหมาะสมของค่าตอบแทนของผู้สอบบัญชีแล้ว เห็นควรเสนอแต่งตั้ง บริษัท เอส.
    เค.แอคเคาน์แต้นท์ เซอร์วิสเซส จำกัด เป็นผู้สอบบัญชีของบริษัทประจำปี 2556
    โดยมีรายชื่อของบุคคลที่เป็นผู้สอบบัญชีดังต่อไปนี้

  -------------------------- -------------------- ---------------------------------
  รายชื่อ                      ผู้สอบบัญชีรับอนุญาตเลขที่   จำนวนปีที่ปฏิบัติงานเป็นผู้สอบบัญชีของบริษัท

  นางสาววรรญา พุทธเสถียร       4387                 4 ปี ( พ.ศ.2552 - พ.ศ.2555)

  นางสาวจันทรา ว่องศรีอุดมพร     4996                 -
  -------------------------- -------------------- ---------------------------------

  โดยกำหนดให้บุคคลใดบุคคลหนึ่งในตารางข้างต้นนี้เป็นผู้สอบบัญชี
  แสดงความเห็นและลงนามในงบการเงินของบริษัทฯ และกำหนดค่าตอบแทนประจำปี 2556
  จำนวนเงิน 1,040,000 บาท มากกว่าค่าตอบแทนประจำปี 2554 เป็นจำนวนเงิน 50,000
  บาท เกิดจากปริมาณงานที่มากขึ้น ซึ่งการเป็นผู้สอบบัญชีประจำปี 2556 นี้จะนับเป็นปีที่ 5 ที่บริษัท
  เอส. เค. แอคเคาน์แต้นท์ เซอร์วิสเซส จำกัด ปฏิบัติงานเป็นผู้สอบบัญชีของบริษัทฯ

  คณะกรรมการตรวจสอบได้พิจารณาแล้ว เห็นว่า ในช่วงเวลา 4 ปีที่ผ่านมาตั้งแต่ ปี 2552-2555
  ที่บริษัท เอส. เค. แอคเคาน์แต้นท์ เซอร์วิสเซส จำกัด ได้ปฏิบัติหน้าที่ผู้สอบบัญชีของบริษัทฯ
  โดยนางสาววรรญา พุทธเสถียร นั้นบริษัท เอส. เค.แอคเคาน์แต้นท์ เซอร์วิสเซส จำกัด
  ได้ปฏิบัติหน้าที่ผู้สอบบัญชีเป็นอย่างดีตลอดมา ปฏิบัติงานด้วยความรู้ความสามารถในวิชาชีพ
  และให้ข้อเสนอแนะเกี่ยวกับระบบการควบคุมภายในและความเสี่ยงต่าง ๆ
  รวมทั้งมีความเป็นอิสระในการปฏิบัติงาน

มีการปฏิบัติที่สอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ในเรื่องการกำหนดให้บริษัทจดทะเบียน
ต้องจัดให้มีการหมุนเวียนผู้สอบบัญชีที่ลงลายมือชื่อรับรองงบการเงินทุก 5 รอบปีบัญชี
ทั้งนี้หากผู้สอบบัญชีได้รับการแต่งตั้งให้เป็นผู้สอบบัญชีประจำปี 2556 จะจัดเป็นปีที่ 5 ติดต่อกัน

  บริษัท เอส.เค.แอคเคาน์แต้นท์ เซอร์วิสเซส จำกัด
  ไม่มีความสัมพันธ์อื่นใดในทางธุรกิจกับบริษัทฯ
  รวมทั้งไม่มีบุคคลที่อาจมีความขัดแย้งในผลประโยชน์ระหว่างบริษัทกับสำนักงานสอบบัญชี และในปี
  2555 บริษัทฯ ไม่มีการรับบริการอื่นนอกเหนือจากบริการรับสอบบัญชีจากบริษัท
  เอส.เค.แอคเคาน์แต้นท์ เซอร์วิสเซส จำกัด

ความเห็น / ข้อสังเกตจากการปฏิบัติหน้าที่

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฏบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่า บริษัทฯ มีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายใน การบริหารความเสี่ยงที่เหมาะสม
มีประสิทธิภาพและประสิทธิผล มีการปฏิบัติตามกฏหมาย ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับ
ระบบการกำกับดูแลกิจการที่ดีอย่างเพียงพอ โปร่งใส และเชื่อถือได้
รวมทั้งการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

( นายกมลศักดิ์ พันธุเสน )

ประธานกรรมการตรวจสอบ